**Ehsan Hadadi** (pers. ‏احسان حدادی‎, *Ehsān Hadādi*, s. 20. tammikuuta 1985 Teheran) on iranilainen kiekonheittäjä.

Hadadi harrasti lapsena käsipalloa. Hän heitti eräässä ottelussa pallon maalitolppaan sellaisella voimalla, että tolppa hajosi. Tämän seurauksena Hadadin opettaja kehotti häntä aloittamaan jonkun heittolajin harrastamisen. 

Hadadi voitti Aasian juniorimestaruuden Ipohissa kesäkuussa 2004 heitettyään 1,75 kg:n kiekkoa ennätyksensä 62,24 m. Kuukautta myöhemmin hän voitti nuorten maailmanmestaruuden Grossetossa tuloksella 62,14. Kyseessä oli Iranin ensimmäinen kultamitali yleisurheilun MM-kilpailuissa.

Hadadi voitti miesten Aasian-mestaruuden Incheonissa syyskuussa 2005 tuloksella 65,25. Seuraavana vuonna hän voitti kultaa Aasian kisoissa Dohassa tuloksella 63,79 sekä sijoittui toiseksi maailmancupissa heitettyään 62,60. Vuonna 2007 Hadadi voitti Aasian-mestaruuden Ammanissa tuloksella 65,38. Osakan MM-kilpailuissa 2007 hän oli seitsemäs heitettyään 64,53.

Hadadi karsiutui 2008 Pekingin olympialaisten loppukilpailusta, mutta sijoittui kuudenneksi IAAF:n yleisurheilufinaalissa. Hän voitti Aasian-mestaruuden Kantonissa 2009 tuloksella 64,83. Seuraavana vuonna hän sai kultaa Kantonin Aasian kisoissa tuloksella 67,99 ja sijoittui kolmanneksi Splitin maanosien cupissa.

Hadadi voitti neljännen kerran peräkkäin Aasian mestaruuden Kobessa 2011 tuloksella 62,27. Hän sai saman vuoden Daegun MM-kilpailuissa pronssia viimeisen kierroksen heitollaan 66,08. Tämä oli Iranin kaikkien aikojen ensimmäinen mitali yleisurheilun aikuisten MM-kilpailuissa. Lontoon olympialaisissa 2012 hän saavutti Iranin ensimmäisen yleisurheilun olympiamitalin saatuaan hopeaa avauskierroksen heitollaan 68,18. Hän voitti kultaa Aasian kisoissa Incheonissa 2014 tuloksella 65,11. Hän karsiutui loppukilpailusta Pekingin MM-kilpailuissa 2015, Rio de Janeiron olympialaisissa 2016 ja Lontoon MM-kilpailuissa 2017. Vuonna 2017 hän voitti viidennen kerran Aasian-mestaruuden. Hän voitti neljännen kerran peräkkäin kultaa Aasian kisoissa Jakartassa 2018 tuloksella 65,71. Hän voitti kuudennen Aasian-mestaruutensa Dohassa 2019 tuloksella 65,95 Dohan MM-kilpailuissa 2019 Hadadi sijoittui seitsemänneksi tuloksella 65,16 m. Vuodelle 2021 siirretyissä Tokion olympialaisissa hän karsiutui loppukilpailusta.

Hadadi heitti ennätyksensä 69,32 m Tallinnassa 3. kesäkuuta 2008.

Lähteet
-------

1. 1 2 3 4 5 6 7 8 9 10 11  Ehsan Hadadi Kansainvälinen yleisurheiluliitto.  (englanniksi)
2. ↑  Hadadi sekoittaa kiekkokahinoita Yle 27.7.2008
3. ↑  Iakusheva, Liudmyla: Focus on Athletes - Ehsan Hadadi  26.7.2012. IAAF. Viitattu 27.7.2012. (englanniksi)
4. ↑  Asian Games 2006 at Doha (qat) Men: Discus Throw Sports123 (englanniksi)
5. ↑  Asian Championships 2007 at Amman (jor)Men: Discus Throw Sports123 (englanniksi)
6. ↑  Athletics Asian Games 2010 at Guangzhou (chn) Men: Discus Throw *sports123.com*. Viitattu 30.8.2011. (englanniksi)
7. ↑  19th Asian Athletics Championships 2011 Kobe *asianathletics.org*.  Arkistoitu 10.7.2011. Viitattu 30.8.2011. (englanniksi)
8. ↑  Hartingin ylivoimaa kiekkoringissä *yle.fi*.  30.8.2011. Viitattu 30.8.2011.
9. ↑  Iran Summer Sports *sports-reference.com*.  Arkistoitu 16.9.2011. Viitattu 21.8.2012. (englanniksi)
10. 1 2  Ehsan Hadadi Tilastopaja (vaatii kirjautumisen, maksullinen palvelu).  (englanniksi) Viitattu 5.1.2019
11. ↑  Hadadi wins fifth Asian discus title in Bhubaneswar *iaaf.org*.  7.7.2017. Viitattu 3.1.2018.
12. ↑

Aiheesta muualla
----------------

* Virallinen sivusto (Arkistoitu – Internet Archive) (persiaksi)

* Kuvia tai muita tiedostoja aiheesta **Ehsan Hadadi** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |